Del 21 de juny al 15 de setembre del 2013, al Jardí i a la Sala 4.
Una exposició al Palau Robert reivindica el valor de l'agricultura de proximitat o agricultura periurbana des del punt de vista econòmic, social i paisatgístic, i alhora proposa una reflexió sobre la relació que manté el camp amb la ciutat i el territori metropolità.
El valor de l'agricultura de proximitat" es pot visitar al Jardí i a la Sala 4 de les Cotxeres del Palau Robert, del 21 de juny al 15 de setembre del 2013.
L'exposició l'organitza el Departament d'Agricultura, Ramaderia, Pesca, Alimentació i Medi Natural, amb el suport del Departament de la Presidència i el patrocini de Caprabo.
Els comissaris de la mostra són el Grup d'Investigació Habitar de la Universitat Politècnica de Catalunya, i la productora Curt Ficcions.
L'acte inaugural tindrà lloc el 20 de juny amb la presència del conseller d'Agricultura, Josep Maria Pelegrí
Els ciutadans poden descobrir, amb la visita a aquesta mostra, l'espai agrícola productiu dels afores de les grans ciutats, els avantatges dels circuits curts de comercialització i de consumir productes locals i de temporada, i també el valor d'aquestes àrees verdes per a la conservació del paisatge.
La proposta expositiva, posa en relleu que el camp i la ciutat no són realitats separades; el camp es mostra com un element més de la ciutat, present en la quotidianitat a través del menjar.
També cal destacar el valor del camp en l'economia productiva i el desenvolupament rural, necessari per aconseguir el reequilibri territorial.
Un missatge que cal tenir en compte en una conjuntura de crisi per al sector agrícola, com es posa de manifest en el fet que a Catalunya han desaparegut 4.286 explotacions agràries entre el 2007 i el 2011.
L'exposició s'inspira en el documental "Plou i fa sol", de la productora Curt Ficcions, que s'emetrà per Televisió de Catalunya i també a l'exposició.
Un treball en què es reflecteix la tasca d'un grup de pagesos que mantenen els seus camps de producció en el Parc Agrari del Llobregat, prop de Barcelona.
L'exposició es desenvolupa en cinc parades al Jardí i un altre espai a la Sala 4 de les Cotxeres.
Textos, gràfics, imatges, dades estadístiques i productes del camp conformen l'exposició.
Espais agrícoles de l'entorn de Barcelona
En aquest punt s'hi explica que la metròpoli també és agrícola, els camps són un element més de la ciutat que té valor.
Els límits de la ciutat i del camp es barregen, no estan ben definits.
Històricament, com es pot apreciar en alguns gravats de Barcelona del 1572, ni tan sols les
muralles separaven nítidament allò que és camp d'allò que és ciutat.
Superfície de conreu per alimentar la població
Informació sobre la superfície de conreu necessària per alimentar tota la població de la regió metropolitana de Barcelona i superfície de conreu necessària per alimentar tot Catalunya en comparació amb la superfície conreada l'any 2010.
L'emigració del camp a la ciutat i la pèrdua d'espais agraris, un problema greu
Catalunya ha perdut mig milió d'hectàrees de conreu en 50 anys; entre el 1998 i el 2010 s'han deixat de conrear 95.000 hectàrees, la qual cosa equival aproximadament a l'alimentació de 300.000 persones.
L'agricultura conforma un paisatge ordenat, amb menys boscos i menys perill d'incendis, dóna feina a moltes persones.
El consum de productes de temporada ajuda els pagesos locals i disminueix la petjada ecològica per la reducció de la contaminació del transport.
El consum d'aquests productes representa, a més, un estalvi important per a la butxaca del consumidor.
En aquesta parada s'hi presenten algunes receptes que es poden fer en diverses èpoques de l'any amb productes de temporada.
Només un 7,6% dels productes que es consumeixen en aquest mercat majorista provenen de la província de Barcelona, i la majoria són hortalisses.
En aquest espai s'hi projecten fragments del documental "Plou i fa sol" i s'hi apilen caixes amb aliments.
Una altra proposta de l'exposició és la venda de productes de proximitat al Jardí.
La venda va a càrrec de la Cooperativa Agrària de Sant Boi de Llobregat de dilluns a dissabte, en els horaris d'obertura del Palau Robert.